Meer as 1.4 mjd. kry nie genoeg oefening | Netwerk24
Meer as 1.4 mjd. kry nie genoeg oefening
Deur Elsabé Brits 06 September 2018 06:26
Meer as 1,4 miljard mense wêreldwyd loop die risiko om siek te word weens te min oefening.
Dié lae aktiwiteitsvlakke het ook nie enigsins sedert 2001 verbeter nie, volgens navorsing wat in die vaktydskrif The Lancet verskyn het.
Wêreldwyd is een uit elke drie vroue en een uit elke vier mans onaktief, maar dit is die ergste in Arabiese lande waar dié syfer 50% van die bevolking is.
Onaktiwiteit word verbind met kardiovaskulêre siektes, tipe-2-diabetes, demensie en sommige kankers.
Die oefening wat ’n mens behoort te kry is 150 minute se matige oefening per week, of 75 minute se intense oefening.
Luidens die studie vaar Suid-Afrika sleg: 47,3% van die vroue hier kry nie genoeg oefening nie, en 28,5% van mans. Albei hierdie syfers is hoër as die wêreldgemiddelde van onderskeidelik 32% en 23%.
In Mosambiek, byvoorbeeld, is die persentasie wat te min oefening kry slegs 5% vir mans en 6% vir vroue. In Amerika is dit 31% vir mans en 48% vir vroue en in die Verenigde Koninkryk 31% en 40%.
Meer oor: The Lancet | Oefening | Gesondheid